Page:Ludus Coventriae (1841).djvu/141

 A! Mary, Mary, wel thou be, And blyssyd be the frewte in the, Goddys sone of myght! Now good wyff, fful of pyté, As be not evyl payd with me, Thow that thou have good ryght. As for my wronge in syght, To wyte the with ony synne, Had thou not be a vertuous wythe, God wold not a be the withinne.

I knowlage I have don amys, I was never wurthy i-wys ffor to be thin husbonde; I xal amende aftere thys, Ryght as thin owyn wyl is, To serve the at foot and honde. And thi chylde bothe to undyrstonde, To wurchep hym with good affeccion; And therfore telle me, and nothinge whonde, The holy matere of ȝour concepcion.

Maria. At ȝowre owyn wylle, as ȝe bydde me; Ther came an aunge hyght Gabryelle, And gret me ffayr and seyd Ave, And ferther more to me gan telle God xulde be borne of my bodé, The ffendys powsté ffor to ffelle, Thorwe the Holy Gost, as I wel se, Thus God in me wyl byde and dwelle.

Joseph. Now I thank God with speche and spelle, That evyr, Mary, I was weddyd to the.

Mary. It was the werk of God, as I ȝow telle, Now blyssyd be that Lord so purveyd for me.